TARYBOS SPRENDIMAS
2004 m. gruodžio 13 d.
leidžiantis Austrijos Respublikai taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 17 straipsnio
(2004/866/EB)
EUROPOS SĄJUNGOS TARYBA,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Komisijai pateiktame rašte, kurį Komisijos generalinis sekretoriatas užregistravo 2003 m. gruodžio 12 d., Austrijos valdžios institucijos prašė leidimo taikyti specialią priemonę, pagal Direktyvos 77/388/EEB 17 straipsnį.
(2)
Kitos valstybės narės buvo informuotos apie šį prašymą 2004 m. kovo 26 d.
(3)
Taikant šią nukrypti leidžiančią priemonę, siekiama neleisti atskaityti pridėtinės vertės mokesčio (toliau - PVM) už tas prekes ir paslaugas, kurias apmokestinamasis asmuo arba jo darbuotojai daugiau kaip 90 % naudoja privatiems poreikiams tenkinti arba apskritai ne verslo tikslams. Ši nuo minėto 17 straipsnio leidžianti nukrypti priemonė pateisinama, siekiant supaprastinti PVM mokėjimo tvarką.
(4)
Suteikiamas leidimas turėtų galioti iki 2009 m. gruodžio 31 d. Šis ilgiausias laikotarpis leis įvertinti galimybes dėl šios nukrypti leidžiančios priemonės taikymo, atsižvelgiant į per šį laikotarpį Austrijos sukauptą patirtį.
(5)
Ši nukrypti leidžianti priemonė neturi įtakos Bendrijos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 17 straipsnio 2 dalies, Austrijos Respublikai suteikiama teisė neleisti atskaityti PVM už tas prekes ir paslaugas, kurias apmokestinamasis asmuo arba jo darbuotojai daugiau kaip 90 % naudoja privatiems poreikiams tenkinti arba apskritai ne verslo tikslams.
2 straipsnis
Šis sprendimas yra taikomas iki 2009 m. gruodžio 31 d.
3 straipsnis
Šis sprendimas skirtas Austrijos Respublikai.
Priimta Briuselyje, 2004 m. gruodžio 13 d.